RPH-RJH โควิดคลายกำไรหด.!
การมาของโควิดช่วง 2 ปีที่ผ่านมา กลายเป็นโอกาสทองของหุ้นกลุ่มโรงพยาบาล เพราะเป็นกลุ่มที่ได้รับประโยชน์ไปเต็ม ๆ
การมาของโควิดช่วง 2 ปีที่ผ่านมา กลายเป็นโอกาสทองของหุ้นกลุ่มโรงพยาบาล เพราะเป็นกลุ่มที่ได้รับประโยชน์ไปเต็ม ๆ
9 พ.ย. 2565

การมาของโควิดช่วง 2 ปีที่ผ่านมา กลายเป็นโอกาสทองของหุ้นกลุ่มโรงพยาบาล เพราะเป็นกลุ่มที่ได้รับประโยชน์ไปเต็ม ๆ ทั้งจากการให้บริการรักษาผู้ป่วยโควิด การตรวจหาเชื้อ และบริการฉีดวัคซีน ทำให้ผลประกอบการของโรงพยาบาลหลายแห่งอู้ฟู่ ฟาดกำไรกันบานเบอะ..!!
รวมทั้งสองโรงพยาบาลขนาดกลาง อย่างบริษัท โรงพยาบาลราชพฤกษ์ จำกัด (มหาชน) หรือ RPH ซึ่งก่อนเกิดโควิดมีรายได้ราว 800 ล้านบาท ส่วนกำไรสุทธิไม่ถึง 100 ล้านบาท และมีอัตรากำไรสุทธิอยู่ราว 10% แต่เมื่อปีที่แล้วโชว์ผลงานโตระเบิดเถิดเทิง มีรายได้แตะ 1,679 ล้านบาท กำไรสุทธิ 402 ล้านบาท และอัตรากำไรสุทธิสูงถึง 28.29% เลยทีเดียว…
ส่วนบริษัท โรงพยาบาลราชธานี จำกัด (มหาชน) หรือ RJH ก่อนช่วงโควิดมีรายได้ราว 1,800 ล้านบาท กำไรสุทธิ 395 ล้านบาท อัตรากำไรสุทธิ 20% ส่วนเมื่อปีที่แล้ว รายได้พุ่งกระฉูดแตะ 3,144 ล้านบาท กำไรสุทธิ 1,011 ล้านบาท และมีอัตรากำไรสุทธิ 32.32%
เรียกว่า พุงปลิ้นไปตาม ๆ กัน…
ทว่าเมื่อสถานการณ์โควิดคลี่คลาย มีการประกาศให้โควิดเป็นโรคประจำถิ่นตั้งแต่เดือน ก.ค.ที่ผ่านมา ดูเหมือนโปรโควิดก็คงหมดไปด้วย…ดูได้จากงบไตรมาส 3/2565 ของ RPH ที่กำไรสุทธิลดลงฮวบฮาบ 61.5% เหลือแค่ 55 ล้านบาท จากช่วงเดียวกันของปีก่อนที่เคยทำได้ 145 ล้านบาท และมีรายได้จากกิจการโรงพยาบาล 283 ล้านบาท ลดลง 33.3% จากช่วงเดียวกันของปีก่อนที่เคยทำได้ 424 ล้านบาท
สาเหตุชัดเจนว่า เกิดจากรายได้ที่เกี่ยวข้องกับโควิดลดลงอย่างมีนัยสำคัญ แม้กลุ่มผู้ป่วยที่ไม่เกี่ยวข้องกับโควิดจะเพิ่มมากขึ้น โดยเฉพาะกลุ่มคนไข้เด็กเข้ามารับการรักษาโรคติดเชื้อทางเดินหายใจจากไวรัส RSV รวมถึงโรคมือเท้าปาก เพิ่มขึ้น ส่งผลให้อัตราครองเตียงสูงขึ้น
แต่ก็ไม่สามารถชดเชยกับรายได้ที่เกี่ยวข้องกับโควิดที่หายไปได้…
ฟาก RJH ก็มีชะตากรรมไม่ต่างกัน กำไรสุทธิในไตรมาส 3/2565 ทรุดไป 79% เหลือแค่ 100 ล้านบาท จากช่วงเดียวกันของปีก่อนที่เคยทำได้ 484 ล้านบาท โดยมีรายได้จากกิจการโรงพยาบาล 590 ล้านบาท ลดลง 48% แบ่งเป็น รายได้ที่ไม่ใช่ประกันสังคมลดลง 62% อยู่ที่ 373 ล้านบาท ส่วนรายได้จากประกันสังคมเพิ่มขึ้น 25% อยู่ที่ 217 ล้านบาท
เป็นผลมาจากรายได้ที่เกี่ยวข้องกับโควิดลดลงจากจุดสูงสุด 743 ล้านบาท ในไตรมาส 3/2564 เหลือเพียง 77 ล้านบาท ในไตรมาส 3/2565 แม้รายได้ทั่วไปจะกลับสู่ปกติและสูงกว่าช่วงโควิด แต่ก็ไม่สามารถชดเชยกับการสูญเสียรายได้จำนวนมากของโควิดในปีก่อนได้
หมายความว่า พอโควิดคลาย กำไร RPH-RJH ก็หดนั่นเอง…
ส่วนที่เห็นผลงานในช่วง 9 เดือนแรกของ RPH-RJH ยังอู้ฟู่นั้น โดย RPH มีกำไรสุทธิ 294 ล้านบาท เพิ่มขึ้น 65.2% จากช่วงเดียวกันของปีก่อนที่เคยทำได้ 178 ล้านบาท และมีรายได้จากกิจการโรงพยาบาล 1,088 ล้านบาท เพิ่มขึ้น 33.7% จากช่วงเดียวกันของปีก่อนที่เคยทำได้ 813 ล้านบาท
ส่วน RJH ช่วง 9 เดือนแรกมีกำไรสุทธิ 999 ล้านบาท เพิ่มขึ้น 37% จากช่วงเดียวกันปีก่อนที่ทำได้ 731 ล้านบาท และมีรายได้จากกิจการโรงพยาบาล 2,819 ล้านบาท เพิ่มขึ้น 28% จากช่วงเดียวกันของปีก่อนที่เคยทำได้ 2,207 ล้านบาท
นั่นเป็นเพราะทั้งสองโรงพยาบาลมีแต้มบุญจาก 2 ไตรมาสแรกปี 2565 ซึ่งเป็นช่วงที่โควิดกลับมาระบาดอีกระลอก จากการมาของโควิดสายพันธุ์โอมิครอน ทำให้มีผู้ป่วยโควิดแตะหลักหมื่นต่อวันอีกครั้ง ส่งผลให้มีรายได้จากการให้บริการรักษาผู้ป่วยโควิดเพิ่มมากขึ้นนั่นเอง
ดังนั้น ถ้าให้เดาหุ้นโรงพยาบาลตัวอื่น ๆ คงมีชะตากรรมไม่ต่างกัน ซึ่งพอโควิดคลาย กำไรก็หดหายกันถ้วนหน้า…
ที่สำคัญมันทำให้เสน่ห์ของหุ้นโรงพยาบาลหายไปด้วยน่ะสิ…
ว้า..แย่จัง..!!
…อิ อิ อิ…